जिन्दगी की बाहरी दुनिया में खुशमिजाज मंटो की निजी दुनिया की पीड़ा इन खतों में झलकती है। वे लिखते हैं- ''बाज औकात ऐसा महसूस होता है कि दुनिया सारी की सारी मुट्ठी में चली आई है और बाज औकात यह ख्याल पैदा होता है कि हम हाथी के जिस्म पर चींटियों की तरह रेंग रहे हैं। यह एक ऐसा जज्बा है जो लफ्जों में बयान नहीं हो सकता, इससे रूह और दिमाग को सख्त तकलीफ पहुंच रही है, समझ में नहीं आता कि क्या किया जाए। मैं यह चाहता हूं कि मेरे पास एक स्विचबोर्ड आ जाए जिसे मैं हस्ब ख्वाहिश रोशनियां पैदा कर सकूं।ÓÓ असलम परवेज बताते हैं कि मंटो की उदासी और बेचैनियों की वजह उनकी सेहत भी थी। वे बीमार भी रहे। वे जिन्दगी भर पैसों के हाथों परेशान रहे। एक मजदूर की तरह काम करने और अपनी मेहनत और प्रतिभा के अनुसार फल न पाने का दुख भी उन्हें रहा जिसका जिक्र उन्होंने अपने खतों में किया है। मंटो ने जो जिन्दगी जी वह उन्हें स्वीकार नहीं थी। गैर रचनात्मक माहौल से समझौता और अपनी रचनात्मकता की हिफाजत उनके जीवन में चैलेंज रहा। मंटो के बारे में प्रसिद्ध है कि उनके दोस्तों का ख्याल था कि वे अपने आगे किसी को कुछ नहीं समझते थे और दूसरों पर रौब गांठते थे। किन्तु उनके खतों से लगता कि उनके लिखे किसी खत की कोई लाइन अकड़ी या ऐंठी हुई नहीं और ना ही मंटो किसी पर्सनालिटी प्राब्लम में लुप्त नजर आते हैं। इस तरह देखें तो लगता है मंटो को हमेशा गलत समझा गया। वे दोस्तों का ख्याल रखते थे उन्हें सही राय मशविरा भी देते थे। अहमद नदीम कासमी को लिखे पत्रों से तो यही लगता है।